Un incendiu a fost înregistrat, luni, la Parchetul Vaslui, unde o angajată ar fi dat foc unor documente şi ar fi încercat să se sinucidă, potrivit unor surse.
„Detaşamentul de pompieri Vaslui intervine cu o autospecială de stingere cu apă şi spumă, o ambulanţă SMURD de Terapie Intensivă Mobilă şi echipaje specializate, pentru limitarea şi lichidarea unui mic incendiu izbucnit într-o clădire din municipiul Vaslui, situată pe strada Mihail Kogălniceanu, precum şi pentru evaluarea şi acordarea primului ajutor unei femei. Până la sosirea echipajului de pompieri, incendiul a fost limitat de lucrătorii instituţiei, care au folosit mijloacele de primă intervenţie avute la dispoziţie. Femeia a fost găsită cu o marcă traumatică, drept pentru care a fost preluată de echipajul ambulanţei de Terapie Intensivă Mobilă”, a declarat purtătorul de cuvânt al Inspectoratului pentru Situaţii de Urgenţă (ISU) Vaslui, Marius Stanciu.
Poliţiştii au demarat cercetări în acest caz şi urmează să stabilească împrejurările producerii evenimentului.
Focul care a cuprins mai multe dosare penale dintr-un birou ar fi trebuit să mascheze o tentativă de sinucidere. O grefieră din instituție, P.B., a vrut să își pună capăt zilelor chiar în biroul în care lucra, dar numai că fumul gros, degajat de dosarele care începeau să ardă, a făcut ca alarma de incendiu să se declanșeze automat, iar în incintă să ajungă în cel mai scurt timp personalul de pază și colegii femeii. Aceasta deja apucase să se spânzure, dar intervenția rapidă a celorlalți au salvat-o, poate în ultima secundă. A fost transportată de urgență la spital, unde medicii depun eforturi pentru a o salva.